ในที่สุด! รถไฟรุ่นใหม่ 2 เส้นทาง เริ่มเปิดจองตั๋วแล้ววันนี้
ในที่สุด! รถไฟรุ่นใหม่ 2 เส้นทาง เริ่มเปิดจองตั๋วแล้ววันนี้
26 ต.ค. 2559

นายวุฒิชาติ กัลยาณมิตร ผู้ว่าการรถไฟแห่งประเทศไทย เปิดเผยว่า สืบเนื่องจากการรถไฟแห่งประเทศไทยได้ดำเนินการจัดหาและรับมอบรถโดยสารรุ่นใหม่ สำหรับบริการเชิงพาณิชย์จำนวน 115 คัน เพื่อนำมาปรับปรุงการให้บริการเดินทางแก่ประชาชนนั้น ขณะนี้การรถไฟแห่งประเทศไทย มีความพร้อมที่จะการเปิดให้บริการเดินรถโดยสารรุ่นใหม่ใน 4 เส้นทางแล้ว ประกอบด้วย
1. อุตราวิถี เส้นทางกรุงเทพ-เชียงใหม่-กรุงเทพฯ 2. อีสานวัตนา เส้นทางกรุงเทพ-อุบลราชธานี-กรุงเทพฯ 3. อีสานมรรคา เส้นทางกรุงเทพ-หนองคาย-กรุงเทพฯ 4. ทักษิณารัถย์ เส้นทางกรุงเทพ-หาดใหญ่-กรุงเทพฯ
 โดยชื่อเส้นทางดังกล่าวได้รับการพระราชทานชื่อขบวนและพระราชทานอนุญาตให้เชิญชื่อพระราชทานประดับที่ตู้โดยสารรถไฟใหม่ทั้ง 115 คัน จากสมเด็จพระเทพรัตนราชสุดาฯ สยามบรมราชกุมารี
 สำหรับกำหนดการเปิดให้บริการอย่างเป็นทางการนั้น เส้นทาง “อุตราวิถี” และ “อีสานวัตนา” จะเริ่มให้บริการตั้งแต่วันที่ 11 พ.ย.59 โดยเปิดให้ผู้โดยสารเริ่มจองตั๋วโดยสารได้ตั้งแต่วันนี้เป็นต้นไป ส่วนเส้นทาง “อีสานมรรคา” และ “ทักษิณารัถย์” เริ่มเปิดให้บริการตั้งแต่ 2 ธ.ค.59 โดยเริ่มจองตั๋วโดยสารได้ตั้งแต่วันที่ 29 ต.ค.59 เวลา 08.30 น.
 
ทั้งนี้การให้บริการรถโดยสารรุ่นใหม่ใน 4 เส้นทาง จะนำมาให้บริการเดินรถทดแทนรถโดยสารปัจจุบัน ตามตารางเวลาเดินรถเดิม 3 เส้นทาง ได้แก่ 
 1.เส้นทางกรุงเทพฯ-เชียงใหม่-กรุงเทพฯ  2.เส้นทางกรุงเทพฯ-หนองคาย-กรุงเทพฯ  3.เส้นทางกรุงเทพฯ-หาดใหญ่-กรุงเทพฯ 
 ส่วนเส้นทางกรุงเทพฯ-อุบลราชธานี-กรุงเทพฯ จะเปิดให้บริการทั้งขบวนรถโดยสารใหม่และขบวนรถปัจจุบันควบคู่กัน โดยให้ขบวนรถใหม่เดินรถแทนเวลาเดิม ส่วนรถปัจจุบันจะขยับเวลาบริการให้เหมาะสมต่อไป 
โดยรายละเอียดตารางเวลาเดินรถประจำวันของรถโดยสารรุ่นใหม่ ประกอบด้วย 
ขบวน 9 รถด่วนพิเศษอุตราวิถี เส้นทางกรุงเทพฯ–เชียงใหม่ ออกเวลา 18.10 น. ถึงเวลา 07.15 น.  ขบวน 10 รถด่วนพิเศษอุตราวิถี เส้นทางเส้นทางเชียงใหม่-กรุงเทพฯ ออกเวลา 18.00 น. ถึงเวลา 06.50 น.  ขบวน 23 รถด่วนพิเศษอีสานวัตนา เส้นทางกรุงเทพฯ–อุบลราชธานี ออกเวลา 20.30 น. ถึงเวลา 06.35 น.  ขบวน 24 รถด่วนพิเศษอีสานวัตนา เส้นทางอุบลราชธานี-กรุงเทพฯ ออกเวลา 19.00 น. ถึงเวลา 05.16 น.  ขบวน 25 รถด่วนพิเศษอีสานมรรคา เส้นทางกรุงเทพฯ-หนองคาย ออกเวลา 20.00 น. ถึงเวลา 06.45 น. ขบวน 26 รถด่วนพิเศษอีสานมรรคา เส้นทางหนองคาย-กรุงเทพฯ ออกเวลา 19.10 น. ถึงเวลา 06.00 น.  ขบวน 31 รถด่วนพิเศษทักษิณารัถย์ เส้นทางกรุงเทพฯ-หาดใหญ่ ออกเวลา 14.45 น. ถึงเวลา 06.35 น.  ขบวน 32 รถด่วนพิเศษทักษิณารัถย์ เส้นทางหาดใหญ่-กรุงเทพฯ ออกเวลา 18.45 น. ถึงเวลา 10.30 น.
สำหรับอัตราค่าโดยสารรถโดยสารรุ่นใหม่ทั้ง 4 เส้นทาง
 เส้นทางกรุงเทพฯ-เชียงใหม่-กรุงเทพฯ รถปรับอากาศนั่งและนอนชั้นที่ 2 เตียงบน 791 บาท เตียงล่าง 881 บาท  รถปรับอากาศนั่งและนอนชั้นที่ 1 เตียงบน 1,253 บาท เตียงล่าง 1,453 บาท 
 เส้นทางกรุงเทพฯ-อุบลราชธานี-กรุงเทพฯ รถปรับอากาศนั่งและนอนชั้นที่ 2 เตียงบน 731 บาท เตียงล่าง 821 บาท  รถปรับอากาศนั่งและนอนชั้นที่ 1 เตียงบน 1,120 บาท เตียงล่าง 1,320 บาท 
 เส้นทางกรุงเทพฯ-หนองคาย-กรุงเทพฯ รถปรับอากาศนั่งและนอนชั้นที่ 2 เตียงบน 748 บาท เตียงล่าง 838 บาท  รถปรับอากาศนั่งและนอนชั้นที่ 1 เตียงบน 1,157 บาท เตียงล่าง 1,357 บาท 
 เส้นทางกรุงเทพฯ-หาดใหญ่-กรุงเทพฯ รถปรับอากาศนั่งและนอนชั้นที่ 2 เตียงบน 855 บาท เตียงล่าง 945 บาท  รถปรับอากาศนั่งและนอนชั้นที่ 1 เตียงบน 1,394 บาท เตียงล่าง 1,594 บาท
อนึ่ง สำหรับขบวนรถโดยสารรุ่นใหม่ แต่ละขบวนประกอบด้วยรถพ่วงเป็นรถปรับอากาศนั่งและนอนชั้นที่ 1 (บนอ.ป.) รถปรับอากาศนั่งและนอนชั้นที่ 2 (บนท.ป.) มีรถสำหรับผู้พิการ 1 คัน รถโบกี้ขายอาหารปรับอากาศ (บกข.ป.) และรถกำลังไฟฟ้า (Power Car) ที่ช่วยลดปัญหามลภาวะทางอากาศ
ทั้งนี้ยังประกอบด้วยสิ่งอำนวยความสะดวกทันสมัยครบครัน อาทิ ห้องน้ำระบบสุญญากาศ ระบบกันสะเทือนแบบรถไฟความเร็วสูง ระบบทีวีแจ้งเตือน ปลั๊กไฟบริการทุกที่นอน จอทีวีส่วนตัวสำหรับผู้โดยสารชั้น 1 กล้องวงจรปิดควบคุมความปลอดภัย รถสำหรับคนพิการ เป็นต้น